Actualment les tecnologies digitals estan presents en el dia a dia dels vostres fills, que les veuen com a eines imprescindibles per a l'oci, les relacions socials i l'accés a informació.
És cert que en l'adolescència, quan el grup i els amics són tan importants, les tecnologies els permeten mantenir-se en contacte amb els companys i establir-hi relacions que no es donarien d'una altra manera.
Aspectes com la immediatesa i la facilitat d'ús de les tecnologies, la possibilitat d'accedir a temes que els interessen o disposar de l'accés a les xarxes socials al telèfon mòbil, poden ocasionar que els joves en facin un ús excessiu o que mostrin una forta dependència.
Cal que estigueu alerta que l'ús que en fan no en condicioni la conducta, l'estil de vida ni les relacions personals fora de la realitat virtual, o als senyals que ens indiquin un ús addictiu de les pantalles.
Generalment els joves, coincidint amb l'inici de l'educació secundària obligatòria, disposen de telèfon mòbil propi.
És fonamental que pacteu amb ells unes normes d'utilització i els eduqueu en el seu ús responsable des del primer moment.
En l'àmbit educatiu, les tecnologies han obert camí cap a noves maneres d'aprendre, d'accedir a la informació i de compartir coneixements que els poden facilitar el treball escolar, tant individual com cooperatiu.
Quan facin servir Internet per a les tasques escolars, reforceu les orientacions que els donen els docents a l'aula.
Darrerament es parla dels adolescents com a joves multitasca, referint-se a la capacitat que tenen per fer diverses tasques tecnològiques simultàniament (xatejar alhora que naveguen per Internet, escoltar música tot jugant amb l'ordinador, etc.).
Cal remarcar que aquesta capacitat no es pot aplicar a l'hora de fer tasques que requereixen un alt grau de concentració, com és el cas de l'estudi.
L'oferta de videojocs i d'aplicacions lúdiques és molt àmplia.
El sistema d'Informació Paneuropea sobre Jocs (PEGI) estableix una classificació de continguts per edats que us orientarà en la tria de jocs per als vostres fills.
Per aquest motiu és important que en el seu temps lliure els vostres fills també facin altres activitats d'oci, en família o amb amics, en entitats de lleure o associacions, que participin en esplais, que facin esport, teatre o activitats culturals.
Malauradament, les tecnologies han donat lloc a males pràctiques com és el cas del ciberassetjament, ciberbullying en anglès.
L'alta capacitat de difusió i la permanència en el temps de la informació publicada en les xarxes socials on es dona aquest fenomen el fa especialment perillós.
S'afegeix el fet que a alguns adolescents els costa entendre que el que fan en el món virtual té conseqüències en el món real.
En relació amb les xarxes socials, tingueu present que la majoria dels països europeus tenen normatives que estableixen l'edat legal per obrir un perfil als catorze anys.
És convenient que assessoreu els vostres fills sobre els riscos que es poden trobar navegant per Internet i com actuar en situacions fraudulentes o d'altres que els incomodin o els violentin; per exemple, que els robin dades personals i puguin suplantar-ne la identitat, que un adult contacti amb ells fent servir una identitat digital falsa ( grooming ) o que es publiquin fotos seves sense el seu consentiment.
Per fomentar el bon ús de les tecnologies digitals en aquesta edat convé el següent: